Kaikkiaan 4 ihmistä on kuollut ja yli 160 loukkaantunut levottomuuksissa ja väkivaltaisuuksissa sen jälkeen, kun Yhdysvaltain presidentti Donald Trump tunnusti Jerusalemin Israelin pääkaupungiksi keskiviikkona.

Israelin armeija kertoo tehneensä ilmaiskuja Hamasin tutkikohtiin Palestiinassa perjantai-iltana ja lauantaiaamuna. BBC:n mukaan kaikkiaan 4 ihmistä on kuollut ja yli 160 loukkaantunut levottomuuksissa ja väkivaltaisuuksissa sen jälkeen, kun Yhdysvaltain presidentti Donald Trump tunnusti Jerusalemin Israelin pääkaupungiksi keskiviikkona.

Hamasin johtajiin kuuluva Fathi Hammad julisti perjantaina, että kuka tahansa, joka siirtää suurlähetystönsä Jerusalemiin on palestiinalaisten vihollinen.

–Julistamme intifadan siihen asti, että Jerusalem ja koko Palestiina vapautetaan, hän sanoi Reutersin mukaan.

Intifada tarkoittaa palestiinalaisten kansannousua Israelia vastaan. Ensimmäinen intifada oli vuosina 1987-1993, toinen vuosina 2000-2005.

Yhdysvaltoja lukuunottamatta kaikki 14 muuta YK:n turvallisuusneuvoston jäsenmaata vastusti Jerusalemin tunnustamista Israelin pääkaupungiksi perjantaina pidetyssä hätäkokouksessa.

YK:n turvaneuvosto linjasi jo vuonna 1980 antamassaan päätöslauselmassa, ettei se tunnusta Jerusalemia pääkaupungiksi ja vetosi kaikkiin maihin, jotta ne vetäisivät lähetystönsä kaupungista. Yhdysvallat pidättäytyi tuolloin äänestämästä turvaneuvostossa.

Yhdysvaltain ulkoministeri Rex Tillerson kommentoi perjantaina CNN:n mukaan, että suurlähetystön siirtäminen Tel Avivista Jerusalemiin tulee viemään ainakin kaksi vuotta. Hän huomautti myös, että Donald Trumpin päätös tarkoita lopullista ratkaisua Jerusalemin asemaan.

–Lopullinen päätös jää eri osapuolten neuvoteltavaksi ja ratkaistavaksi, hän sanoi.